
RAPORT

asupra propunerii legislative pentru completarea şi modificarea art.40, alin.(2) din Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea şi modificarea art.40, alin.(2) din Codul Muncii, trimisă cu adresa nr.58 din 24 martie 2003.

La întocmirea prezentului raport, Comisia a avut în vedere avizul primit de la Consiliul Legislativ.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare completarea alineatului (2) al articolului 40 din Legea nr.53/2003 privind Codul Muncii, cu o nouă obligaţie pentru angajator, în sensul asigurării unor condiţii minime decente de locuit pentru salariaţii ce domiciliază la o distanţă mai mare de 15 km.
Comisia propune Plenului respingerea propunerii legislative întrucât nu poate fi impusă ca o obligaţie a angajatorului asigurarea unei locuinţe decente. Această propunere ar putea eventual să facă obiectul art.20 privitor la clauze specifice, care pot fi negociate de părţi la încheierea contractului individual de muncă.
La lucrările comisiei au fost prezenţi 18 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 9 aprilie 2003, Comisia propune respingerea acesteia cu 10 voturi pentru şi 2 voturi împotrivă.

